open-index/open-wikipedia-markdown huggingface dataset:
Ida Karstoft

**Ida Karstoft** (s. 29. lokakuuta 1995) on tanskalainen pikajuoksija, joka pelasi aiemmin jalkapalloa. Hän on EM-pronssimitalisti 200 metrin juoksussa.

Karstoft pelasi vuoteen 2017 saakka jalkapalloa. Hän edusti sarjatasolla Viborgia ja Brøndbytä. Hän pelasi Tanskan naisten maajoukkueessa kaksi maaottelua.

Karstoft osallistui 4&nbsp;×&nbsp;100 metrin viestijuoksijana Berliinin EM-kilpailuihin 2018, Dohan MM-kilpailuihin 2019 ja vuonna 2021 Tokion kesäolympialaisiin mutta ilman menestystä. Vuonna 2022 hän karsiutui välierissä niin sisäratojen MM-kilpailujen 60 metrillä kuin ulkoratojenkin MM-kilpailujen 200 metrilläkin. Kesäkuussa 2022 hän voitti Oslon Timanttiliigassa 200 metrin kilpailun ajalla 22,73 ja paransi kaksi päivää myöhemmin Madridissa ennätyksensä aikaan 22,67. Münchenin EM-kilpailuissa 2022 hän juoksi välierissä ajan 22,73 ja ylsi loppukilpailussa aikaan 22,72, mikä riitti pronssimitaliin.

## Lähteet
Vermontin edustajainhuone

**Vermontin edustajainhuone** () on Yhdysvaltojen Vermontin osavaltion lakiasäätävän elimen alahuone. Edustajainhuone koostuu 150 edustajasta. Ylähuoneena toimii senaatti. Edustajat valitaan kahden vuoden kausille. Edustajilla ei ole kausirajoituksia.

Eudstajainhuone kokoontuu Vermont State Housessa osavaltion pääkaupunki Montpelierissä.

## Lähteet
Öljysäiliö 468

**Öljysäiliö 468** on entisen Laajasalon öljysataman alueelle jätetty säiliö Helsingin Kruunuvuorenrannassa. Se muutettiin valotaideteokseksi 10. lokakuuta 2012 osana maailman muotoilupääkaupunki Helsinki 2012 -projektia. Teoksen suunnitteli Tapio Rosenius.

Säiliön korkeus on 16 metriä ja halkaisija 35 metriä. Teräsvaipassa on 2&nbsp;012 puhkaistua aukkoa, joiden läpi led-valot saavat säiliön hohtamaan pimeässä. 
 
## Kuvia

Light show inside an oil tank in Kruunuvuorenranta, Helsinki, Finland, 2014.jpg
Öljysäiliö 468 March 2020.jpg 


## Lähteet
 

## Aiheesta muualla
Taru Viinikainen

**Taru Viinikainen** (s. 1983 Heinola) on suomalainen lastenkirjailija ja äidinkielenopettaja. Viinikainen on väitellyt filosofian tohtoriksi suomen kielestä. Itä-Suomen yliopistossa hyväksytyn väitöskirjan aiheena oli nimikekonstruktio ja nimikkeen taipuminen lehtikielessä 1900-luvulta 2000-luvulle. Viinikaisen ensimmäinen lastenkirja, kahdesta siskoksesta kertovan kirjasarjan aloitusosa *Tiltu ja Lettu – Leikkimökin asukas* julkaistiin vuonna 2017.

## Teoksia
* 
* 
* 
* 
* 
* 
* 
* 
* 

## Lähteet
Elisabeth Schumann

**Elisabeth Schumann** (13. kesäkuuta 1885 Merseburg, Saksa – 23. huhtikuuta 1952 New York, New York, Yhdysvallat) oli saksalaissyntyinen, Yhdysvaltoihin asettunut ja maan kansalaisuuden vuonna 1944 saanut ooppera- ja konserttilaulaja. Hän oli äänialaltaan sopraano. Schumann tuli tunnetuksi yksinlaulujen sekä Wolfgang Amadeus Mozartin ja Richard Straussin musiikin tulkitsemisesta.

Schumann teki debyyttinsä Hampurin oopperassa vuonna 1910 ja pysyi seurueessa vuoteen 1919. Ensimmäisen esiintymisensä New Yorkissa hän teki vuonna 1914 tulkitsemalla Sophien roolin Richard Straussin *[[Ruusuritari]]n* esityksessä Metropolitan-oopperassa. Vuonna 1919 Schumann liittyi Wienin oopperaan, jossa hän lauloi, kunnes poistui maasta Anschlussin ajamana vuonna 1938. Schumann kiersi Yhdysvalloissa Richard Straussin kanssa vuonna 1921 ja piti konsertteja säveltäjän itsensä säestyksellä.

Vuonna 1924 Schumann teki ensimmäisen esiintymisensä Lontoossa. Hän tulkitsi Covent Gardenissa jälleen Sophien roolin. Sophie on pysynyt roolina, johon Schumannin nimi on voimakkaimmin yhdistetty. Schumann kuitenkin menestyi myös Mozartin roolien ja Franz Schubertin yksinlaulujen esittäjänä. Asetuttuaan Yhdysvaltoihin hän opetti Philadelphian Curtis Institute of Musicissa. Schumann oli naimisissa kapellimestari Karl Alwinin kanssa. Hänen teoksensa *German Song* julkaistiin Lontoossa vuonna 1948.

## Lähteet
Alice Masaryková

**Alice Masaryková** tai **Alice Garrigue Masaryková** (3. toukokuuta 1879 Wien, Itävalta-Unkari – 29. marraskuuta 1966 Chicago, Yhdysvallat) oli tšekkiläinen sosiologi ja poliitikko. Masaryková oli mukana perustamassa Tšekkoslovakian Punaista Ristiä vuonna 1919, jonka ensimmäisenä puheenjohtajana hän toimi aina vuoteen 1938. Hänen isänsä oli Tšekkoslovakian ensimmäinen presidentti Tomáš Masaryk.

## Elämä
Alice Masaryková syntyi  tšekkiläisen professori Tomáš Masarykin ja hänen amerikkalaisen vaimonsa Charlotte Garriguen viisilapsisen perheen esikoiseksi Wienissä 1879. Perhe muutti Prahaan Alicen ollessa noin 3-vuotias. 

Kaarlen yliopistossa hän opiskeli ensin lääketiedettä, mutta vaihtoi noin vuoden jälkeen pääaineekseen sosiologian ja historian. Hän valmistui tohtoriksi vuonna 1903. Hän oli yliopiston vasta neljäs tohtorin tutkinnon läpäissyt nainen. Valmistumisensa jälkeen Masaryková toimi opettajana ympäri tšekin kielistä Itävaltaa.

### Ensimmäinen maailmansota
Pian ensimmäisen maailmansodan syttymisen jälkeen Tomáš Masaryk pakeni Yhdysvaltoihin johtamaan Tšekkoslovakian vapautusliikettä. Myös Alicen sisko Olga muutti ulkomaille, kun veli Herbert kuoli vuonna 1915 lavantautiin. Alice itse vangittiin useaksi kuukaudeksi isänsä Itävallan vastaisen toiminnan takia. Tyttären vangitsemisella Itävallan poliisi uskoi pystyvänsä painostamaan Masarykiä.

### Poliitikkona ja Punaisen Ristin puheenjohtajana
Tšekkoslovakian itsenäistyttyä vuonna 1918 Masaryková toimi kansanendustajana vuosina 1918-1919, mutta jätti päivänpolitiikan kun hänet valittiin perustamansa Tšekkoslovakian Punaisen Ristin puheenjohtajaksi. Masaryková paneutui tehtäväänsä tarmolla ja käytti lähes kaiken aikansa järjestön tavoitteiden edistämiseen. Masaryková oli tärkeässä roolissa pääsiäisrauhan edistämisessä, mistä myöhemmin kehittyi vuosittain 8. toukokuuta vietettävä Maailman Punaisen Ristin päivä.

Tomáš Masarykin palattua Tšekkoslovakiaan hänet valittiin maan ensimmäiseksi presidentiksi. Hänen vaimonsa terveydentilan heiketessä Alice otti äitinsä ensimmäisen naisen vastuut kontolleen. Hän vastasi muun muassa presidentin ohjelmasta ja otti osaa moniiin virallisiin tapahtumiin isänsä rinnalla. 

### Maanpako
Masaryková pakeni Tšekkoslovakiasta vuonna 1938 natsi-Saksan vallattua Prahan. Hän yritti kiinnittää yhdysvaltalaisten huomion maansa kohtaloon, mutta huonon vastaanoton masentamana hänen terveytensä romahti ja ja hän vietti koko toisen maailmansodan amerikkalaisessa parantolassa. Tšekkoslovakian vapautumisen jälkeen hän palasi hetkeksi kotimaahansa, mutta kommunistien vallankaappauksen ja veljensä Jan Masarykin kuoleman jälkeen hän jäi lopullisesti asumaan Yhdysvaltoihin. Masaryková kuoli Chigagossa vuonna 1966. 

## Teokset

* *Childhood and Youth* (Lapsuus ja nuoruus), 1960, muistelmat

## Lähteet
Anne Agius Ferrante

**Anne Agius Ferrante** (1925/1926 – 5. huhtikuuta 2023) oli maltalainen poliitikko.

Ferrante oli oikeuskanslerina toimineen Philip Pullicinon tytär. Hänet valittiin Maltan parlamentin jäseneksi ensimmäisenä kansallispuolueen listalta sinne päässeenä naisena vuonna 1980. Silloin järjestettiin poikkeukselliset vaalit Ġorġ Borg Olivierin kuoltua. Niissä Ferrante sai Olivierilta tyhjäksi jääneen paikan. Hän istui parlamentin jäsenenä, kunnes seuraavat vaalit järjestettiin vuonna 1981.

Ferrante menetti miehensä varhaisella iällä, mutta omistautui lastensa Susan Zammit Tabonan ja Timothyn kasvattamiseen. Hän vastusti 1980-luvun alussa Chris Fearnen tekemää aloitetta avioeron tunnustamiseksi. Aloite ei mennyt silloin läpi. Ferrante myös edisti sosiaalisia asioita muun muassa Malta Girl Guides Associationissa. Hän kuoli 97-vuotiaana huhtikuussa 2023.

## Lähteet
Olga Benário Prestes

**Olga Benário Prestes** (synt. **Gutmann Benário**; 12. helmikuuta 1908 München – 23. huhtikuuta 1942 Bernburg) oli saksalainen kommunisti ja antifasisti.

## Elämä
Münchenissä syntyneen juutalaistaustaisen Benárion vanhemmat olivat asianajaja Leo Benário ja Eugenie Gutmann. Hän peri yhteiskunnallisen tietoisuutensa sosiaalidemokraattiselta isältään, joka muun muassa hoiti köyhien työläisten juttuja ilmaiseksi. 15-vuotiaana Benário liittyi Saksan kommunistiseen nuorisoliittoon (KJVD). Avustettuaan seurustelukumppaninsa Otto Braunin pakenemaan vankilasta vuonna 1928 Benário etsintäkuulutettiin ja hän pakeni Moskovaan. Benário liittyi Kommunistiseen nuorisointernationaaliin ja opiskeli Lenin-koulussa. Myöhemmin hän työskenteli KNI:n ohjaajana Neuvostoliitossa, Ranskassa ja Isossa-Britanniassa muun muassa organisoiden antifasistista toimintaa.

1930-luvun alussa Benário palasi Moskovaan ja suoritti Frunzen sotilasakatemian kurssin. Vuonna 1934 hänet määrättiin brasilialaisen kommunistin Luís Carlos Prestesin henkivartijaksi tämän palatessa presidentti Getúlio Vargasin diktaattorimaisin ottein hallitsemaan kotimaahansa. Laivamatkan aikana Benário ja Prestes alkoivat seurustella. Tammikuussa 1936 pariskunta pidätettiin Rio de Janeirossa Vargasin kommunistipuhdistusten yhteydessä. Gestapon dokumenttien mukaan poliiseilla oli määräys surmata Prestesin pidätyksen yhteydessä, mutta raskaana ollut Benário täytti henkivartijan velvollisuutensa asettumalla miehensä eteen, jolloin hämmentyneet poliisit eivät ampuneet.

Natsi-Saksaan karkotettu Benário synnytti lapsensa berliiniläisessä vankilassa, josta hänet siirrettiin vuonna 1939 Lichtenburgin keskitysleirin kautta ainoastaan naisille tarkoitetulle Ravensbrückin keskitysleirille. Benário oli orjatyövoimana Siemensin tehtaalla ja päätyi lopulta Bernburgin eutanasiakeskukseen, jossa hänet surmattiin kaasukammiossa huhtikuussa 1942.

## Muisto
Benárion elämästä on tehty kirjoja, ooppera, näytelmä, elokuva ja televisiosarja. Ravenbruckin keskitysleirillä on häntä esittävä veistos. Berliinin Prenzlauer Bergissä on Benárion mukaan nimetty katu ja Neuköllnissä taidegalleria. Lisäksi hänellä on Berliinissä oma kompastuskivi ja muistomerkki. Benário esiintyy myös DDR:ssä julkaistussa postimerkissä. Vuonna 2004 Jayme Monjardimin ohjaama kassamagneetti *Olga* oli Brasilian ehdokkaana parhaan ulkomaisen elokuvan Oscar-palkinnon saajaksi. Benárion roolissa oli Camila Morgado.

## Perhe
Benárion tytär on brasilialainen historioitsija Anita Leocádia Prestes, joka erotettiin äidistään reilun vuoden ikäisenä.

## Lähteet

## Aiheesta muualla

*Galerria Olga Benarion kotisivut
Camõesin ritarikunta

**Camõesin ritarikunta** () on portugalilainen ritarikunta, joka on perustettu vuonna 1985. Virallisesti se otettiin osaksi Portugalin kunniamerkkijärjestelmää vuonna 2021. Sitä myönnetään tunnustuksena portugalinkielisen kulttuurin hyväksi tehdystä työstä sekä Portugalinkielisten maiden yhteisön jäsenmaiden välisten kulttuurisuhteiden vahvistamisesta.

Palkintoa jakaa Portugalin presidentti, joka tekee päätöksen uusista nimityksistä joko omaa harkintansa tai joko ministerien tai ritarikunna hallituksen jäsenten suosituksen perusteella.

Kunniamerkkiä jaetaan viidessä luokassa:

*  Suurketju
*  Suurristi
*  Suurupseeri
*  Komentaja
*  Upseeri
*  Ritari

## Lähteet
Sarah Hennies

**Sarah Hennies** (s. 1979 Louisville, Kentucky) on yhdysvaltalainen säveltäjä ja lyömäsoittaja.

Hennies varttui Louisvillen indie punk -piireissä Kentuckyssa, mutta sai myös klassisen koulutuksen. Hän sai kandidaatin arvon Illinoisin yliopistosta, Urbana-Champaignista ja maisterin arvon Kalifornian yliopistosta, San Diegosta. Hennies on työskennellyt ennen kaikkea soolo- ja kamarimusiikkiteosten säveltäjänä, mutta hän on ollut aktiivinen myös improvisaation, elokuvataiteen, performanssitaiteen ja tanssin parissa. Hennies on käsitellyt työssään monenlaisia musiikillisia, sosiopoliittisia ja psykologisia aiheita, kuten queer- ja transidentiteettejä, rakkautta, intiimiyttä ja psykoakustiikkaa. Hän on esiintynyt sekä säveltäjänä että lyömäsoittajana muun muassa New Yorkissa, Los Angelesissa, Utrechtissa, Nantesissa, Winnipegissä, Milanossa, Lontoossa, Kööpenhaminassa ja Tukholmassa. Hennies on säveltäjänä vastaanottanut tilauksia monilta tahoilta. Hän sai vuonna 2016 musiikin/äänitaiteen stipendin New York Foundation for the Artsilta ja vuonna 2019 Foundation for Contemporary Artsin Grants to Artists Awardin. Henniesin musiikkia on luonnehdittu minimalistiseksi.

Hennies on perustanut Weighter Recordings -levymerkin ja toiminut improvisaatioon keskittyneen trio Meridianin jäsenenä. Hän on lisäksi muodostanut duon ääni- ja performanssitaiteilija Jason Zehin kanssa sekä toiminut Queer Percussion Research Groupin jäsenenä. Vuonna 2017 New Yorkin ISSUE Project Roomissa kantaesitettiin Henniesin audiovisuaalinen teos *Contralto*. Se tarkastelee transfeminiinistä identiteettiä; siinä on esiintyjinä transnaisia, joiden taustalla soittavat jousikvartetti ja kolme lyömäsoittajaa. Teosta on esitetty Pohjois-Amerikassa, Euroopassa sekä Australiassa, ja se oli vuonna 2019 yksi finaaliin yltäneistä teoksista Queer|Art|Prizen jaossa. Hennies on itse transnainen. Hän on työskennellyt musiikin vierailevana apulaisprofessorina Bard Collegessa. Hennies on osallistunut Iannis Xenakiksen lyömäsoitinmusiikkia koskevaan tutkimustyöhön ja äänityshankkeeseen yhdysvaltalaisen lyömäsoittaja, säveltäjä Michael Rantan musiikin dokumentoinniksi.

## Lähteet
A.B. Cop

**A.B. Cop** () tai **Air Bike Cop** () on Segan kehittämä ja julkaisema ajopeli. Peli on julkaistu vuonna  kolikkopelinä, joka käyttää Sega X Board -alustaa.

## Pelaaminen
Pelaaja on poliisi, joka ohjaa ilmamoottoripyörää. Tavoitteena on pysäyttää rosvot törmäämällä niiden ajoneuvoon aikarajan sisällä. Pelaajalla on kykyinä hyppääminen ja hetkellinen lisäteho.

## Lähteet

## Aiheesta muualla
* 
*
Caroline Nordengrip

**Caroline Nordengrip** (s. 1980) on ruotsalainen Ruotsidemokraatit-puolueen poliitikko.

Nordengrip on toiminut politiikan ulkopuolella tuotespesialistina. Hän istui Ruotsin valtiopäivien edustajana vuosina 2018–2022. Hänet valittiin Länsi-Götanmaan läänin eteläisestä vaalipiiristä. Nordengrip teki Ruotsin valtiopäivillä töitä puolustusvaliokunnan jäsenenä. Hän ilmoitti huhtikuussa 2023 tulleensa hyväksytyksi vapaaehtoiseksi taistelijaksi Ukrainan armeijan riveissä. Nordengrip kertoi *[[Borås tidning]]ille* työn puolustusvaliokunnassa Venäjän suurhyökkäyksen alkaessa 2022 vaikuttaneen hänen haluunsa liittyä Ukrainan joukkoihin. Hän myös ilmoitti päätöksen olleen vaikeampi hänen perheelleen kuin hänelle itselleen.

## Lähteet
Suzanne Fiol

**Suzanne Fiol** (1960 New York – 5. lokakuuta 2009 Manhattan) oli yhdysvaltalainen valokuvaaja, galleristi ja avantgardistisen kulttuurin piirissä toiminut impressaari.

Fiol opiskeli taidetta Ohion Antioch Collegessa ja päätti sanojensa mukaan jo tällöin omistaa elämänsä kokeelliselle kulttuurille. Hän valmistui Art Institute of Chicagosta ja Pratt Institutesta. Fiol työskenteli 1980–1990-luvuilla lukuisissa New Yorkin taidegallerioissa, kuten Donald Wrenin, Marcuse Pfeiferin ja Brent Sikkeman gallerioissa. Toimittuaan useiden gallerioiden johdossa Fiol perusti Jan-Willem Dikkersin ja Martynka Wawrzyniakin kanssa Issue Management -valokuvaustoimiston, jonka edustamien taidevalokuvaajien joukossa ovat olleet Jack Pierson, Mitch Epstein, Richard Kern, Renee Cox ja Marilyn Minter. Helmikuussa 2003 Fiol perusti ISSUE Project Room -nimisen taide- ja esitystilan entisen autotallin tiloihin East Villagen Sixth Streetille. Tila siirrettiin toiseen paikkaan Brooklyniin kaksi vuotta myöhemmin, ja vuonna 2007 se muutti vielä uuteen paikkaan Brooklynissa. Tämän jälkeen ISSUE Project Room sai pysyvän kotipaikan Brooklynin keskustan 110 Livingston Street -rakennuksesta. Fiol lopetti toimintansa Issue Management -valokuvaustoimistossa pian aloitettuaan ISSUE Project Roomin toiminnan. Hän omistautui tilansa taiteelliselle johtamiselle ja sen taiteenlajien rajat ylittävän lähestymistavan edistämiselle. ISSUE Project Room vakiinnutti asemansa epätavallisiin nykymusiikin muotoihin erikoistuneiden toimijoiden keskuudessa. Sinne tuli sellaisia esiintyjiä kuin Marc Ribot, Anthony Coleman ja Elliott Sharp. Tilassa alettiin järjestää myös kirjallisuuden lukutilaisuuksia ja taidenäyttelyitä.

Fiol on valokuvataiteellaan edustettuna monissa yksityisissä kokoelmissa sekä Art Institute of Chicagon, Brooklyn Museumin, Queens Museumin ja Milwaukee Art Museumin pysyvissä kokoelmissa. Hän oli naimisissa Joaquin Fiolin kanssa, mutta avioliitto päättyi eroon. Hän sai Sarah-nimisen tyttären. Fiolilla todettiin vuonna 2008 keuhkosyöpä, joka levisi aivoihin. Hän kuoli sairauteen 49-vuotiaana lokakuussa 2009.

## Lähteet
Kahina Bahloul

**Kahina Bahloul** (s. 1979 Pariisi) on ranskalainen imaami. Häntä on kuvattu maansa ensimmäiseksi naispuoliseksi imaamiksi.

Kahina Bahloul syntyi Pariisissa vuonna 1979 ranskalaiselle äidille ja kabyyliläiselle algerialaiselle isälle.  Kahinan isä oli sufimuslimi ja hänen ateisti äitinsä oli ranskalaisen katolisen isän ja puolanjuutalaisen äidin lapsi. Kahina puhuu sujuvasti arabiaa, ranskaa ja berberiä 

Hän vietti lapsuutensa ja nuoruusikänsä Kabylian alueella Algeriassa aikana, jolloin maassa käytiin sisällissotaa islamistien ja sotilaallisen hallinnon välillä. Bahloul palasi Pariisiin vuonna 2003 ja sai tohtorin arvon islamin tutkimuksessa École pratique des hautes étudesistä. Pariisin terrori-iskut marraskuussa 2015, jotka Isis otti nimiinssä, saivat Bahloulin tuntemaan tarvetta ryhtyä imaamiksi, koska hän oli eri mieltä salafismin dominoimien moskeijoiden islamin opetuksesta. Vuonna 2018 Bahloul ilmoitti Fatiman moskeijan perustamisesta Pariisiin. Hankkeen päämääräksi otettiin inklusiivisen moskeijan luominen. Suufilaisuudesta innoitusta hakenut moskeija on avoin miehille ja naisille sekä ei-muslimeille. Viikottaisten rukousten johdossa päätettiin soveltaa järjestelyä, jossa mies- ja naispuolinen imaami vuorottelisivat.

Bahloul on edistänyt modernia islamin muotoa, jossa muun muassa tunnustetaan miesten ja naisten välinen tasa-arvo. Hänen mukaansa Koraani ei oikeuta alistamista vaan sitä voidaan hänen mukaansa tulkita parhaana välineenä kamppailussa patriarkaattia vastaan. Bahloul on perustanut järjestön ja luennoinut islamista sekä muista uskonnoista Youtube-kanavalla nimeltään Parle-moi d'Islam. Eräät muut ranskalaiset musliminaiset, kuten Eva Janadin ja Anne-Sophie Monsinay ovat seuranneet Bahloulin esimerkkiä imaamiksi ryhtymisessä. Maaliskuussa 2021 Bahloul julkaisi kirjan *Mon islam, ma liberté*, jossa selittää taustaansa ja liberaalia visiotaan islamista. Hän on pitänyt suurena ongelmana aikansa islamissa sen tarkastelua patriarkaalisten tai jopa misogyynisten linssien läpi. Hän on peräänkuuluttanut mahdollisuutta lähestyä uskonnollisia kirjoituksia eri tavoin 2000-luvulla.

Syyskuussa 2022 Bahloul ilmaisi täyden tukensa Iranin naisille, jotka osoittivat mieltään riisumalla huivinsa. Hän totesi, ettei hijabin käyttö ollut aina ollut normi islamilaisissa yhteisöissä. Hänen mukaansa pukeutumisvaatimusten toteuttaminen yleistyi uskonnollisen fundamentalismin nousun myötä. Bahloul myös esitti näkemyksen, että huivin esittäminen islamin symbolina olisi syytä lopettaa.

## Lähteet
Rallin Afrikan-mestaruussarja

**Rallin Afrikan-mestaruussarja** (ARC) on FIA:n alueellinen rallisarja. Sarjaa on ajettu vuodesta 1981 lähtien.

## Pistejärjestelmä
Pistejärjestelmänä käytetään FIA:n alueellisien sääntöjen mukaista pisteytystä.

## Mestarit
Sarjan mestarit:

## Lähteet
Kate Morton

**Kate Morton** (s. 1976 Australia) on australialainen kirjailija.

Morton kasvoi kolmesta siskoksesta vanhimpana. Hän muutti perheineen useita kertoja ennen perheen asettumista Queenslandin Tamborine Mountainiin. Morton opiskeli näyttämötaidetta sekä englantilaista kirjallisuutta erikoistuen 1800-luvun tragediaan ja goottilaisiin nykyromaaneihin. Hän valmistui Lontoon Trinity Collegesta ja suoritti kesäkurssin Royal Academy of Dramatic Artissa. Sittemmin hän valmistui kunniamaininnoin Queenslandin yliopistosta.

Mortonin ensimmäinen julkaistu teos oli *Paluu Rivertoniin* (*The House at Riverton*, 2006). Siitä tuli *[[The Sunday Times]]in* ja *[[The New York Times]]in* bestseller. Morton on voittanut teoksillaan monia palkintoja. Niitä on myyty yli 16 miljoonaa kappaletta ja käännetty 38:lle eri kielille (2023). Morton on naimisissa ja hänellä on kolme lasta. Hän asuu vuoroin Lontoossa ja Australiassa.

## Suomennetut teokset
* *Paluu Rivertoniin* (*The House at Riverton*, 2006; käännös 2012)
* *Hylätty puutarha* (*The Forgotten Garden*, 2008; käännös 2014)
* *Kaukaiset hetket* (*The Distant Hours*, 2010; käännös 2015)
* *Salaisuuden kantaja* (*The Secret Keeper*, 2012; käännös 2016)
* *Talo järven rannalla* (*The Lake House*, 2015; käännös 2017)
* *Kellontekijän tytär* (*The Clockmaker's Daughter*, 2018; käännös 2019)
* *Takaisin kotiin* (*Homecoming*, 2023; käännös 2023)

## Lähteet
Hilkka Pekkanen

**Hilkka Pekkanen** (s. 1948) on suomalainen kääntäjä ja suomentaja. Hän on kääntänyt romaaneja, kuunnelmia ja runoutta. Enimmäkseen Pekkanen on tehnyt käännöksiä englannin kielestä, mutta hän on myös kääntänyt tekstejä englannin kielelle.

## Ura
Pekkanen on opettanut kaunokirjallisuuden kääntämistä Helsingin ja Turun yliopistoissa. Vuonna 2010 hän väitteli käännöstieteessä tohtoriksi. Väitöskirjassaan (*The Duet between the Author and the Translator: An Analysis of Style through Shifts in Literary Translation**)* hän käsitteli kaunokirjallisuuden kääntäjän tyyliä. Pekkanen on muiden toimiensa ohella työskennellyt englantilaisessa käännöstoimistossa. 

## Tunnustukset
Pekkanen sai vuonna 2017 . Sen perusteluissa mainittiin monipuolinen ja laaja elämäntyö englanninkielisen kirjallisuuden suomentajana sekä kaikkien suurten ja monien pienten kustantamojen häneltä julkaisemat suomennokset.

## Pekkasen kääntämiä teoksia ja kirjailijoita
Pekkasen ensimmäinen WSOY:lle suomentama kirja oli Patricia Moyesin dekkari *Syntymäpäivälahjaksi kuolema* vuonna 1973. Hänen ensimmäinen Ken Follettilta tekemänsä suomennos oli *Piraatti* vuonna 1980. Muita kirjailijoita, joiden teoksia Pekkanen on kääntänyt, ovat olleet Kate Morton, Lucinda Riley, Donna Tartt, Ernest Hemingway, Lisa Alther, Shūsaku Endō, D. M. Thomas, Erica Jong, Nicholas Evans, Michel Faber, Colin McAdam, Nicholas Shakespeare, Jeanette Winterson, Alexander McCall Smith, Jean Untinen-Auel, Katherine Neville ja Judith Lennox. 

Pekkanen on myös tehnyt käännöksiä yhdessä Tuukka Pekkasen kanssa.

## Lähteet
Daniel Davidsson

**Daniel Davidsson** (s. 18. joulukuuta 2003) on suomalainen frisbeegolfaaja, joka voitti avoimen luokan frisbeegolfin Suomen mestaruuden vuonna 2025. Davidsson on myös frisbeegolfin nuorten Euroopan mestari  vuodelta 2021. Ennen vuoden 2025 SM-kultamitalia, Davidsson saavutti avoimen luokan SM-hopeaa 2021 sekä pronssia 2022 ja 2024.

## Lähteet
Louise Homer

**Louise Dilworth Homer** (o.s. *Beatty*; 30. huhtikuuta 1871 Pittsburgh, Pennsylvania, Yhdysvallat – 6. toukokuuta 1947 Winter Park, Florida, Yhdysvallat) oli yhdysvaltalainen oopperalaulaja, joka oli äänialaltaan kontra-altto. Hän oli yksi johtavista oopperaa tulkinneista kontra-altoista 1900-luvun ensimmäisellä neljänneksellä.

Homer opiskeli Philadelphiassa, Bostonissa ja Pariisissa. Pariisissa hänen opettajinaan olivat Fidèle König ja Paul Lhérie. Homer meni vuonna 1895 naimisiin säveltäjä Sidney Homerin kanssa. Hän teki vuonna 1898 debyyttinsä Vichyssä Ranskassa Leonoran roolissa Gaetano Donizettin oopperassa *[[La favorite]]*. Homer esiintyi myös Lontoon Covent Gardenissa ja Brysselin kuninkaallisessa oopperassa sekä vuosina 1900–1919 ja 1920-luvun loppupuolella New Yorkin Metropolitan-oopperassa. Vuosina 1920–1925 hän oli Chicago Civic Operan jäsen, ja sittemmin hän lauloi San Franciscossa ja Los Angelesissa.

Metropolitan-oopperassa Homer tulkitsi aluksi enimmäkseen italialaisten ja ranskalaisten oopperoiden rooleja, mutta hän lisäsi ohjelmistoonsa pian myös Richard Wagnerin rooleja. Viimeisen kerran hän esiintyi Metropolitan-oopperassa vuonna 1929 Azucenan roolissa Giuseppe Verdin oopperassa *[[Trubaduuri (ooppera)|Trubaduuri]]*. Homerin huomattaviin rooleihin kuuluivat Amneris (Giuseppe Verdi: *[[Aida]]*), Orfeus (Christoph Willibald Gluck: *[[Orfeus ja Eurydike]]*) ja Dalila (Camille Saint-Saëns: *[[Samson et Dalila]]*). Vuonna 1910 Homer loi Noidan roolin Engelbert Humperdinckin teoksessa *[[Königskinder]]*, ja 14. maaliskuuta 1912 hän loi Metropolitan-oopperassa nimiroolin Horatio Parkerin kolminäytöksisessä oopperassa *[[Mona (ooppera)|Mona]]*. Homerilta on säilynyt useita levytyksiä.

League of Women Voters valitsi Homerin vuosina 1923 ja 1924 yhdeksi kahdestatoista merkittävimmästä elossa olleesta naisesta. Homerilla oli kuusi lasta, ja säveltäjä Samuel Barber oli hänen sisarenpoikansa. 

## Lähteet
Pauli Siljamäki

**Pauli Aatos Matias Siljamäki** (14. huhtikuuta 1920 Teuva – 20. heinäkuuta 2000 Pori) oli suomalainen metsänhoitaja ja metsätalouden asiantuntija, joka sai metsäneuvoksen arvonimen.

Siljamäen vanhemmat olivat maanviljelijä Sameli Siljamäki ja Hulda Ulriika Hirviniemi ja puoliso vuodesta 1949 toiminnanjohtaja Anneli Sisko Synnöve Sane. Siljamäki tuli ylioppilaaksi Kauhajoen yhteislyseosta 1940 ja valmistui metsänhoitajaksi Helsingin yliopistosta 1948. Metsätaloudellisen virkatutkinnon hän suoritti 1949 ja alemman oikeustutkinnon Helsingin yliopistossa 1951. Siljamäki oli Metsähallituksen harjoittelijametsänhoitaja 1948–1949 ja ylimääräinen metsänhoitaja 1949–1951 ja Metsätieteellisen tutkimuslaitoksen arviointiryhmän johtaja 1951–1953.

Siljamäki oli Parkanossa Satakunnan metsänhoitolautakunnan (vuodesta 1968 piirimetsälautakunta) piirimetsänhoitaja 1953–1968 ja Porissa päämetsänhoitaja 1968–1983. Hän oli myös metsänopin opettaja Siikaisten maatalousoppilaitoksessa 1955–1960 ja Parkanon yhteiskoulussa 1955–1968. Parkanon kunnanhallituksen varapuheenjohtaja Siljamäki oli 1959–1968 ja kunnanvaltuuston jäsen 1961–1968, minkä lisäksi hänellä oli lukuisia muita luottamus- ja asiantuntijatehtäviä. Metsäneuvoksen arvonimen Siljamäki sai 1982. Hänen mukaansa on nimetty muistometsikkö Porissa 1983.

## Lähteet

## Aiheesta muualla
*
Siljamäki

**Siljamäki** on muun muassa seuraavien suomalaisten henkilöiden sukunimi:

* Paavo Siljamäki (s. 1970), muusikko
* Pauli Siljamäki (1920–2000), metsänhoitaja ja metsätalouden asiantuntija, metsäneuvos
* Sipi Siljamäki (vuoteen 1934 *Virtanen*, 1904–2004), osuustoimintaliikkeen vaikuttaja ja yritysjohtaja, kauppaneuvos.
Alexandra (Yhdistyneen kuningaskunnan prinsessa)

**Alexandra** (Alexandra Helen Elizabeth Olga Christabel, s. 25. joulukuuta 1936 Lontoo) on brittiläinen prinsessa. Hän on Kentin herttua, prinssi Georgen toinen lapsi ja ainoa tytär, kuningatar Elisabet II:n serkku ja nuorin kuningas Yrjö V:n naispuolisista lapsenlapsista. Syntyessään Alexandra oli kuudes Britannian kruununperimysjärjestykssä ja nyt hän on 57. sijalla.

Alexandra on opiskellut musiikkia ja ranskaa Pariisissa. Hän oli ensimmäinen brittiläinen prinsessa, joka meni tavalliseen kouluun, kun hän meni vuonna 1947 Heathfield Schooliin lähellä Ascotia. Britannian kuninkaallisen perheen työskentelevänä jäsenenä prinsessa Alexandra on yli 100 järejestön suojelija tai puheenjohtaja.

Alexandra on liikemies Sir Angus Ogilvyn leski, jonka kanssa hän oli naimisissa vuodesta 1963 hänen kuolemaansa saakka vuonna 2004. Heidän häät lähetettiin televisiossa, ja niitä seurasi arviolta 200 miljoonaa katsojaa. Ogilvy oli Airlien jaarlin nuorempi poika, eikä siten perinyt arvonimeä. Kuningatar Elisabet tarjosi hänelle omaa jaarlin arvonimeä, mutta Ogilvy kieltäytyi. Pariskunnalle syntyi kaksi lasta, James Ogilvy ja Marina Ogilvy.

Prinsessa Alexandra sai Royal Victorian Orderin suurristin vuonna 1960 ja kuningatar Elisabet II teki hänestä Sukkanauharitarikunnan ritarin vuonna 2003. Alexandralla on useita sotilaallisia kunniatehtäviä kotimaassaan ja ulkomailla, hänellä on useita kunniatohtorin arvoja ja hän on saanut useita ulkomaisia kunniamerkkejä.

## Lähteet
Laura McAllister

**Laura McAllister** (s. 1964, Bridgend) on walesilainen valtiotieteilijä, urheilujohtaja ja entinen jalkapalloilija.

Pelaajaurallaan McAllister oli Walesin maajoukkueen kapteeni ja edusti maataan 24 ottelussa. Seuratasolla hän pelasi opiskeluaikanaan Lontoossa Millwall Lionessesissa ja Walesiin palattuaan 12 kautta joukkueessa Cardiff City Ladiesissä.

Vuonna 2023 McAllister valittiin UEFAn johtoryhmään ja järjestön varapresidentiksi.

McAllister valmistui maisteriksi London School of Economicsista ja väitteli valtiotieteistä Cardiffin yliopistossa. Hän on professori Cardiffin yliopiston oikeus- ja valtiotieteiden tiedekunnassa. Hän on aiemmin ollut professorina myös Liverpoolin yliopistossa.

## Lähteet
Signe Bergman

**Signe Wilhelmina Ulrika Bergman** (10. huhtikuuta 1869 – 9. toukokuuta 1960) oli 1900-luvun alun keskeisiä ruotsalaisia naisasianaisia. Hän toimi Landsföreningen för kvinnans politiska rösträtt (LKPR) -järjestön puheenjohtajana 1913–1917 ja organisoi sen toimintaa jo aiemmin, muun muassa suurten adressien keräykset vuosina 1907 ja 1913 sekä järjestön oman lehden *Rösträtt för kvinnor* perustamisen 1912.

Bergman varttui hyväosaisessa porvarisperheessä. Käytyään tyttökoulun hän muutti sukulaisensa Martina Bergman-Österbergin luokse Englantiin, missä hän opiskeli kieliä. Englannissa hän tutustui suffragettiliikkeeseen mutta piti näiden suoran toiminnan metodeja liian radikaaleina. Ruotsiin palattuaan Bergman alkoi työskennellä kassanhoitajana pankissa, missä ammatissa hän jatkoi eläkeikään saakka.

Bergman on haudattu Norra begravningsplatsen -hautausmaalle Tukholman lähelle.

## Lähteet

## Aiheesta muualla
Sofía Heinonen

**Sofía Heinonen** on argentiinalainen biologi, luonnonsuojeilija ja matkailuyrittäjä. Hän on Rewilding Argentina -hankkeen toimitusjohtaja. Hankkeessa muutetaan yksityisomistuksessa olleita alueita kansallispuistoiksi, istutetaan niihin alkuperäisiä eliölajeja ja kehitetään ympäristöä säästävää ekoturismia. Järjestön alkupääoma tuli Douglas Tompkinsin lahjoituksista.

Heinonen on kehittänyt Argentiinan luonnonsuojelualueita yli 30 vuoden ajan, niistä 15 vuotta Iberán kosteikkoalueiden parissa. Hän aloitti kenttätyöt ja lajiston inventoinnit 16-vuotiaana silloisen poikaystävänsä ja muiden nuorten kanssa. Poikaystävästä tuli aviomies ja Heinosen kahden lapsen isä, luonnonsuojelusta ammatti, aluksi Iguazún kansallispuistossa. Douglas Tompkins palkkasi Heinosen aloittamaan Iberán ennallistamista. Vähitellen ja suurella työllä tuotiin takaisin alkuperäisiä lajeja, joita ei ollut esiintynyt suistoissa vuosiin. Muurahaiset, kauriit, pekarit ja arat ja lopulta jaguaari palasivat alueelle. Heinosen organisaatiossa työskentelee nykyisin 120 ihmistä.

BBC valitsi Heinosen vuonna 2022 sadan vaikutusvaltaisen ja innostavan naisen listalle. 

## Lähteet
Saija Mauno

**Saija Mauno** (s. 1969) on suomalainen psykologi, joka toimii työ- ja organisaatiopsykologian professorina Tampereen yliopistossa ja psykologian yliopistonlehtorina Jyväskylän yliopistossa. Hän väitteli psykologian tohtoriksi Jyväskylän yliopistossa vuonna 1999.

## Julkaisut

* Saija Mauno: *Job insecurity as a psychosocial job stressor in the context of the work-family interface* (väitöskirja). Jyväskylän yliopisto, 1999. Saatavilla internetissä
* Ulla Kinnunen, Taru Feldt ja Saija Mauno (toim.): *Työ leipälajina: työhyvinvoinnin psykologiset perusteet*. PS-Kustannus, 2005.
* Ulla Kinnunen ja Saija Mauno (toim.): *Irtiottoja työstä: työkuormituksesta palautumisen psykologia*. Tampereen yliopisto, 2009.
* Anne Mäkikangas, Saija Mauno ja Taru Feldt (toim.): *Tykkää työstä: Työhyvinvoinnin psykologiset perusteet*. PS-Kustannus, 2017.

## Lähteet

## Aiheesta muualla

* Tampereen yliopiston tutkimusportaali
* Google Scholar
Bruttia Crispina

**Bruttia Crispina** (noin 164–193 jKr.) oli Rooman keisarinna vuosina 180–191 Rooman keisari Commoduksen puolisona. Crispinan kuolinvuosi on jokseenkin epäselvä, sillä eri lähteissä vuosiluku vaihtelee vuosien 183 ja 193 välillä.

Crispina syntyi noin vuonna 164 konsuli Gaius Bruttius Praesensin ja hänen vaimonsa perheeseen. Hänen elämänsä varhaisista vaiheisista ei ole juurikaan tietoa. Crispinan veljen tiedetään olleen nimeltään Lucius Brutius Quintius Crispinus.

## Avioliitto
Crispina meni naimisiin tulevan keisari Commoduksen kanssa kesällä 178. Avioliitossa Crispinan yhtenä tehtävänä oli kehittää nuoren keisarin luonnetta, mutta myös hän itse oli turhamainen ja ylpeä eikä onnistunut parantamaan keisarin hankalaa luonnetta.

Commoduksen ja Crispinan liiton kunniaksi lyötiin kolikko, jonka toisella puolella on Crispinan profiilikuva ja toisella puolella julistus onnesta ja sovusta. Kolikon tekstejä voidaan jälkikäteen tarkasteltuna pitää ironisina, sillä keisari ei pitänyt vaimostaan. Keisarinna Crispinan kuvalla varustettiin muitakin kolikoita.

Avioliitosta ei syntynyt lapsia, vaikka Crispina mahdollisesti oli raskaana liiton aikana.

## Kuolema
Keisari Commodus yritettiin salamurhata vuonna 182. Teko kuitenkin epäonnistui, ja salaliittoon osallistuneet, kuten Commoduksen sisar Lucilla, karkotettiin Caprin saarelle ja teloitettiin pian. Crispinan on epäilty liittyneen samaan salaliittoon, sillä myös hänet karkotettiin Caprille ja teloitettiin samoihin aikoihin. Toisin kuin salaliittoon kuuluneita, Crispinaa syytettiin kuitenkin aviorikoksesta.

## Lähteet
Kris Tompkins

**Kristine McDivitt Tompkins** on yhdysvaltalainen liikenainen ja seikkailija, josta on tullut arvostettu luonnonsuojelija. Yhdessä Douglas Tompkinsin kanssa hän on rahoittanut laajojen luonnonsuojelualueiden perustamista Etelä-Amerikan Patagonian alueelle. He osallistuivat viiden kansallispuiston perustamiseen.

Tompkins on Patagonia-vaateyhtiön entinen toimitusjohtaja. Tompkins aloitti uransa vuonna 1973 ystävänsä Yvon Chouinardin kiipeilyvarusteyhtiössä, josta myöhemmin kehittyi Patagonia. Hän toimi yrityksen toimitusjohtajana 14 vuotta kunnes tutustui Doug Tompkinsiin, joka oli ollut perustamassa The North Face- ja Esprit-vaateyrityksiä. Lähdettyään vaatealalta 1990-luvun alussa Doug Tompkins sai Kris Tompkinsin lähtemään Chileen, missä he käyttivät aikaansa ja varallisuuttaan suojeltavien alueiden hankkimiseen.

Vuonna 2023  Jimmy Chin ja Chai Vasarhelyi ohjasivat tuolloin 72-vuotiaan Tompkinsin elämästä dokumentin *Wild life*.

## Lähteet
Publia Fulvia Plautilla

**Publia Fulvia Plautilla** (noin 187-211) oli Rooman keisarin Caracallan vaimo.

## Perhe ja lapsuus
Plautilla syntyi Gaius Fulvius Plautianukselle ja tämän vaimolle noin vuonna 187. Plautillan syntymävuosi on päätelty hänen avioitumisvuodestaan, vuosi 202, sillä roomalaiset tytöt menivät yleensä naimisiin 15-vuotiaana.

Plautillan syntyessä hänen isänsä oli vielä matala-arvoinen ratsastusupseeri, mutta serkkunsa, keisari Septimius Severiuksen, aikaan hänestä tuli keisarin henkivartioston komentaja ja yksi Rooman vaikutusvaltasimmista miehistä. 

Plautillan isä varmisti tyttärensä saavan hyvän koulutuksen. Hänen on kerrottu pitäneen huolta, että Plautillan opettajat ja palvelijat olivat eunukkeja.

## Avioliitto ja kuolema
Plautilla avioitui vuonna 202 isänsä serkun keisari Septimius Severiuksen pojan, tulevan keisarin Caracallan, kanssa. Avioliitto oli poliittisesti merkittävä, sillä sen oli tarkoitus lopettaa keisariperheen ja prefektin väliset erimielisyydet.

Liitto oli onneton ja Caracalla vihasi Plautillan isää. Myöhemmin, vuonna 205, Caracalla karkotti ja teloitti Plautianuksen syyttäen tätä salaliitosta imperiumia vastaan. Caracalla lähetti pian tämän jälkeen myös Plautillan Sisiliaan Liparin saarelle. Kun Caracallasta tuli keisari isänsä kuoltua, yksi hänen ensimmäisistä teoistaan oli vaimonsa teloittaminen.

Plautillan kuoleman jälkeen hänen muistonsa tuhottiin (*[[damnatio memoriae]]*): hänen nimensä muun muassa poistettiin kirjoituksista ja hänen hahmonsa poistettiin Rooman rahanvaihtajien kaaresta.

## Lähteet
Janne Mattila

**Janne Mattila** on suomalainen näyttelijä.

## Ura

Mattila on näytellyt lyhytelokuvissa ja televisiosarjoissa, kuten *[[Salatut elämät – 24. esityskausi (2021–2022)|Salatuissa elämissä]]* Matti Virtasena, *[[Sininen enkeli (televisiosarja)|Sinisessä enkelissä]]* poliisipäällikkönä, *[[Modernit miehet|Moderneissa miehissä]]* lääkärinä ja *[[Syke (televisiosarja)|Sykkeessä]]*.

Vuodesta 2018 lähtien Mattila on esiintynyt avustavana näyttelijänä Suomen Kansallisoopperan oopperoissa Innocence, Valkyyria ja Hoffmannin kertomukset.

Virtuaalinäytelmässä *Love Simulation EVE*, hän näytteli isää nimeltä Jussi Virta. Näytelmä katsottiin virtuaalilaseilla Espoon kaupunginteatterissa maaliskuussa 2023.

## Lähteet
Helsingin ruotsalainen metodistiseurakunta

**Helsingin ruotsalainen metodistiseurakunta** (, aik. *Metodist-episkopalkyrkan i Finland*) on helsinkiläinen metodistiseurakunta. Helsingin ruotsalainen metodistiseurakunta on perustettu 1. tammikuuta 1884, ja seurakunta rekisteröitiin ruotsinkieliseksi 17. joulukuuta 1925, kun metodistiseurakunnat jakautuivat kielellisesti kahtia. Seurakunnan Kristus-kirkko sijaitsee Töölössä Apollonkadulla. Seurakunnan pastori on Tuula Sahlin.

## Historia
Helsingin metodistikirkko, Metodist-episkopalkyrkan i Finland, perustettiin vuonna 1884 ja rekisteröitiin ruotsinkieliseksi 1925. Alkuaikoinan ruotsalaisten metodistien toiminta oli vilkkaampaa kuin suomalaisten, ja seurakunnan vaikutus näkyi erityisesti sosiaalitoiminnassa ja nuorisotyössä. 1930-luvulle saakka seurakunnan Emanuelinkirkko sijaitsi Yrjökadun ja Kalevankadun kulmauksessa. Vuodesta 1928 seurakunnalla on ollut Kristus-kirkko Töölön Apollonkadulla. 1930-luvulla seurakunnan jäsenmäärä oli noin 500. Vuosina 1904–1943 seurakunnan pastorina toimi Karl Hurtig.

## Pastorit
* 1884–1889: Bengt August Carlson
* 1904–1943: Karl Hurtig
* 1943–1948: Josef Gustafsson
* 1948–1970: Sergei Dubrovin
* 1970–1979: Thor Blomberg
* 1979–1994: Erik Hellsten
* 1994–2007: Kaija-Riikka Växby
* 2007–2009: Leif-Göte Björklund
* 2010-2011: Kaija-Riikka Växby
* 2014→ Tuula Sahlin ja Nils-Gustav Sahlin

## Katso myös
* Uskonto Helsingissä
* Metodismi Suomessa
* Luettelo Suomen metodistiseurakunnista
* Helsingin metodistiseurakunta

## Lähteet
Natriumpermanganaatti

**Natriumpermanganaatti** (NaMnO4) on natrium- ja permanganaatti-ionien muodostama epäorgaaninen ioniyhdiste. Yhdistettä käytetään hapettimena.

## Ominaisuudet, valmistus ja käyttö
Huoneenlämpötilassa natriumpermanganaatti on tummanviolettia kiteistä ainetta. Yhdisteestä tunnetaan myös kidevedelliset mono- ja trihydraatit (NaMnO4·H2O ja NaMnO4·3H2O). Aine liukenee runsaasti veteen ja reagoi etanolin kanssa. Natriumpermanganaatti on vahva hapetin.

Natriumpermanganaattia valmistetaan hapettamalla ferromangaania elektrolyyttisesti natriumkarbonaattia sisältävässä liuoksessa tai lähtien kaliumpermanganaatista.

Natriumpermanganaattia käytetään hapettimena vedenpuhdistuksessa ja piirilevyjen etsauksessa. Orgaanisen kemian synteeseissä sitä käytetään hapettamaan alkoholeja aldehydeiksi, ketoneiksi tai karboksyylihapoiksi, tioeettereitä sulfoneiksi ja amiineja nitroyhdisteiksi.

## Lähteet
Tyler Alvarez

**Tyler Sage Alvarez** (s. 25. lokakuuta 1997 New York, Yhdysvallat) on yhdysvaltalainen näyttelijä, joka tunnetaan rooleistaan Diego Ruedana Nickelodeonin teini-sarjassa *[[Every Witch Way]]* ja Peter Maldonadona Netflixin pilasarjassa *[[American Vandal]]*.

## Elämäkerta
Alvarez syntyi New Yorkissa ensimmäisen sukupolven kuubalaiselle amerikkalaiselle isälle ja neljännen sukupolven puertoricolaisamerikkalaiselle äidille. Hän opiskeli Fiorello H. LaGuardia High Schoolissa New Yorkissa ja Jericho High Schoolissa Jerichossa, New Yorkissa.

11. kesäkuuta 2021 Alvarez esiintyi julkisesti homona sosiaalisessa mediassa.

## Filmografia
### Elokuva
* 2013 : *The House That Jack Built* ... Young Hector	
* 2014 : *Every Witch Way: Spellbound* ... Diego Rueda
* 2017 : *High School Lover* ... Larry
* 2018 : *[[The Pretenders]]* ... Doug	
* 2020 : *[[John Henry]]* ... Oscar	
* 2022 : *[[Crush]]* ... Dillon	
* 2023 : *Pools* ... Blake	
* 2023 : *Sid Is Dead* ... Jim Vega

### Televisio
* 2014–2015 : *[[Every Witch Way]]* ... Diego Rueda
* 2015 : *[[Talia in the Kitchen]]* ... Diego Rueda
* 2015–2017 : *[[Orange Is the New Black]]* ... Benny Mendoza
* 2017–2018 : *[[American Vandal]]* ... Peter Maldonado
* 2017 : *[[Fresh Off the Boat]]* ... Wes
* 2018 : *[[The Fosters]]* ... Declan Rivers
* 2019 : *[[Veronica Mars]]* ... Juan-Diego De La Cruz
* 2021 : *[[Never Have I Ever]]* ... Malcolm Stone
* 2021 : *[[What We Do in the Shadows]]* ... Wes Blankenship
* 2022 : *[[Blockbuster]]* ... Carlos Herrera

## Lähteet

## Aiheesta muualla
Andreaskirkko

**Andreaskirkko** () on helsinkiläinen vapaaseurakunta. Seurakunta on Missionskyrkan i Finland-kirkkokunnan jäsen. Seurakunnan kirkko sijaitsee Korkeavuorenkadulla, Kaartinkaupungissa. Seurakunta tekee yhteistyötä paikallisesti, kansallisesti ja kansainvälisesti sekä tukee satunnaisesti useita lähetys- ja avustustehtäviä ulkomailla. Seurakunnan johtaja on Markus Österlund.

Andreaskyrkan on Helsingin ensimmäinen vapaakirkollinen seurakunta. Vuonna 1891 seurakunnassa aloitettiin suomenkielinen toiminta, joka jakautui suomenkieliseksi vapaaseurakunnaksi vuonna 1923.

## Katso myös
* Uskonto Helsingissä
* Luettelo Suomen vapaaseurakunnista
* Missionskyrkan i Finland
* Helsingin vapaaseurakunta

## Lähteet
MIPS Technologies

**MIPS**, aiemmin **MIPS Computer Systems, Inc.** ja **MIPS Technologies, Inc.** on yhdysvaltalainen puolijohteita suunnitteleva yritys, joka tunnetaan erityisesti MIPS-arkkitehtuurista ja RISC-mikroprosessoreista.

MIPS oli Silicon Graphicsin omistuksessa vuodesta 1992 ja sen prosessoreita käytettiin SGI:n työasemissa.
Imagination Technologies osti yrityksen 2013 ja myi sen Wave Computingille 2018. Wave hakeutui konkurssisuojaan 2020. MIPS ilmoitti 2021 luopuvansa MIPS-arkkitehtuurista.

## Historia
MIPS perustettiin vuonna 1984. Ensimmäinen prosessori, R2000, julkaistiin vuonna 1986. SGI osti MIPS:in vuonna 1992. MIPS järjesti osakeannin vuonna 1998.

MIPS:illä oli 150 työntekijää 1. marraskuuta 2010.

Joulukuussa 2022 yritys julkaisi ensimmäinen RISC-V-käskykantaan perustuvan suorittimensa MIPS eVocore P8700.

## Lähteet
Vermont State House

**Vermont State House** on Vermontin Montpelierissä sijaitseva hallintorakennus, jossa kokoontuvat Vermontin yleiskokouksen ylä- että alahuone.

Rakennustyöt aloitettiin vuonna 1833 ja ne saatiin valmiiksi vuonna 1838. Rakennus tuhoutui suurilta osin tulipalossa vuonna 1857. Rakennus jälleenrakennettiin ja se saatiin uudelleen käyttöön vuonna 1859.

Rakennustyyliltään hallintorakennus edustaa ns. uuskreikkalaista tyyliä. Yksi rakennuksen merkittävimmistä yksityiskohdista on kultainen kupoli, jonka päällä on Cereksen patsas, joka symboloi maatalouden tärkeyttä osavaltiolle. Rakennus ottaa inspiraatiota Yhdysvaltain kongressitalosta.

## Galleria

Tiedosto:Vermont State House dome 02.jpg|Rakennuksen kultainen kupoli
Tiedosto:Vermont State House Representatives Hall.jpg|Vermontin edustajainhuoneen huone
Tiedosto:Vermont State Senate Chamber.jpg|Vermontin senaatin huone


## Lähteet
Luettelo 2010-luvun tietokoneista

Tämä **luettelo 2010-luvun tietokoneista** on järjestetty julkaisuvuoden mukaan.

## 2010
* HP Compaq 6005 Pro
* HP Elite 7100
* HP Elite 8100
* HP Pro 3005
* HP Pro 3010
* HP Pro 3015
* HP Pro 3085
* HP Pro 3115
* HP Pro 3120
* HP Pro 3125
* HP Pro 3130
* iMac unibody (2010 puoliväli)
* MacBook (2010 puoliväli)
* MacBook Air (myöhäinen 2010)
* MacBook Pro 13 (2010 puoliväli)
* MacPro (2010 puoliväli)

## 2011
* HP Compaq 4000 Pro
* HP Compaq 6200 Pro
* HP Elite 7200
* HP Elite 8200
* HP Pro 3300
* HP Pro 3305
* HP Pro 3400
* HP Pro 3405
* HP Pro 3410
* HP Pro 3500
* HP Pro 3505
* HP Pro 3515
* iMac unibody (2011 puoliväli)
* iMac unibody (myöhäinen 2011)
* MacBook Air (2011 puoliväli)
* MacBook Pro 13 (varhainen 2011)
* MacBook Pro 13 (myöhäinen 2011)

## 2012
* HP Compaq 4300 Pro
* HP Compaq 6300 Pro
* HP Compaq 6305 Pro
* HP Elite 7300
* HP Elite 7500
* HP Elite 8300
* iMac unibody (myöhäinen 2012)
* MacBook Air (2012 puoliväli)
* MacBook Pro 13 Retina (myöhäinen 2012)
* MacBook Pro 13 unibody (2012 puoliväli)
* MacBook Pro 15 Retina (2012 puoliväli)
* MacPro (2012 puoliväli)

## 2013
* iMac unibody (myöhäinen 2013)
* MacBook Air (2013 puoliväli)
* MacBook Pro 13 Retina (varhainen 2013)
* MacBook Pro 13 Retina (myöhäinen 2013)
* MacBook Pro 15 Ritona (varhainen 2013)
* MacBook Pro 15 Retina (myöhäinen 2013)
* MacPro (myöhäinen 2013)

## 2014
* HP EliteDesk 705 G1
* iMac retina (myöhäinen 2014)
* iMac unibody (2014 puoliväli)
* MacBook Air (varhainen 2014)
* MacBook Pro 13 Retina (2014 puoliväli)
* MacBook Pro 15 Retina (2014 puoliväli)

## 2015
* HP EliteDesk 705 G2
* iMac retina (myöhäinen 2015)
* iMac unibody (myöhäinen 2015)
* MacBook (varhainen 2015)
* MacBook Air (varhainen 2015)
* MacBook Pro 13 Retina (varhainen 2015)
* MacBook Pro 15 Retina (2015 puoliväli)

## 2016
* MacBook (varhainen 2016)
* MacBook Pro 13 (2016)
* MacBook Pro 15 (2016)

## 2017
* HP EliteDesk 705 G3
* MacBook (2017)
* MacBook Air (2017)
* MacBook Pro 13 (2017)
* MacBook Pro 15 (2017)

## 2018
* HP EliteDesk 800 G4
* MacBook Air (2018)
* MacBook Pro 13 (2018)
* MacBook Pro 15 (2018)

## 2019
* HP EliteDesk 805 G6
* MacBook Air (2019)
* MacBook Pro 13 (2019)
* MacBook Pro 15 (2019)
* MacPro (2019)

## Katso myös
* Luettelo 2000-vuosikymmenen tietokoneista
* Luettelo 2020-luvun tietokoneista

## Lähteet
Akantti (ornamentti)

**Akantti** eli **akantin lehti** tai **akanthus** () on Välimeren maissa kasvavien akanttien (*Acanthus*) poimuisia ja liuskaisia lehtiä muistuttava ornamentti. Se on ollut arkkitehtuurissa yleinen koristeaihe. Akantti on suosittu ornamentti etenkin klassisessa ja uusklassisessa arkkitehtuurissa.

Akantti kehittyi ornamenttina Ateenassa 400-luvulla eaa. ja sitä on myöhemmin käytetty rakennustaiteessa korinttilaisten ja kompositapylväiden kapiteelien koristeaiheena. Vitruviuksen kertomuksen mukaan erään korinttilaisen neidon haudan päälle oli asetettu kalathos-kori, joka oli koristeltu akantin varsilla ja -lehdillä. Kallimakhos kopioi sen tyyliteltyyn muotoon ja loi näin korinttilaisen kapiteelin kalathoksen.

## Esimerkkejä


Tiedosto:The Pantheon, Rome (14995115321).jpg|Rooman Pantheonin korinttilaisen pylvään kapiteeli.
Tiedosto:Hagia Sophia (15468276434).jpg|Bysanttilainen akantein koristeltu kapiteeli. Hagia Sofia.
Tiedosto:Belgique - Bruxelles - Maison presbytérale ND Finistère - 08.JPG|Akanttikoriste. Maison presbytérale de l'église Notre-Dame du Finistère, Bryssel
Tiedosto:WLA vanda baroque baluster.jpg|Barokkia edustava akantin lehdin koristeltu kaide.
Tiedosto:Morris Acanthus Wallpaper 1875.jpg|William Morrisin suunnittelema  *Acanthus*-tapetti vuodelta 1875.


## Lähteet

## Aiheesta muualla
Kuume (täsmennyssivu)

**Kuume** voi tarkoittaa esimerkiksi seuraavia asioita:

* kuume, kohonnut ruumiinlämpö
* *[[Kuume (elokuva)|Kuume]]*, yhdysvaltalais-brittiläinen elokuva vuodelta 2004
* *[[Kuume (albumi)|Kuume]]*, Pariisin kevään albumi
* *[[Kuume (romaani)|Kuume]]*, Robin Cookin romaani
Ainura Sagyn

**Ainura Sagyn** (; s. 1989) on kirgisialainen insinööri ja yrittäjä.

Sagyn on perustanut Tazar-nimisen startupin, joka vähentää muovijätettä yhdistämällä ylijäämämuovia tuottavia ja käyttäviä yrityksiä toisiinsa.

Sagyn on kotoisin Kirgisian vuoristoisista osista ja sai stipendin, jolla pääsi opiskelemaan tietotekniikkaa maan pääkaupunkiin. Myöhemmin hän jatkoi opintojaan Madridissa.

Sagyn on mukana kansallisessa ohjelmassa, jolla rohkaistaan naisia luonnontieteen ja tekniikan aloille, ja on pitänyt siellä esitelmiä tuhansille tytöille.

BBC valitsi Sagynin vuonna 2022 sadan vaikutusvaltaisen ja innostavan naisen listalle 100 Women.  Vuonna 2021 hän sai Anita.B-säätiön opiskelijoille myöntäämän palkinnon.

## Lähteet
Luettelo tietokoneista

* Luettelo 2000-vuosikymmenen tietokoneista
* Luettelo 2010-luvun tietokoneista
* Luettelo 2020-luvun tietokoneista
Österpurmon baptistiseurakunta

**Österpurmon baptistiseurakunta** () oli vuosina 1873–1932 Purmossa toiminut baptistiseurakunta. Seurakunnan keskus oli Purmon itäisessä osassa Sexjön kylässä.

Seurakunta perustettiin vuonna 1873. Seurakunnan pitkäaikainen saarnaaja oli maanviljelijn poika Johan Kasén, joka saarnasi useissa paikoissa Purmossa. Seurakunnan tilaisuuksiin osallistui mm. Anders Niss ja monet muut baptistisaarnajat. Seurakunnan jäsenmäärä oli 1900-luvun vaihteessa 39. Seurakunta toimi pääasiassa Kasénin kotona, mutta toisinaan seurakunta toimi vuokrasi myös juhlasalia. Seurakunta lakkautettiin vuonna 1932 ja toiminta keskittyi Purmon baptistiseurakuntaan.

## Katso myös
* Baptismi Suomessa
* Finlands svenska baptistsamfund
* Purmon baptistiseurakunta

## Lähteet
* 

### Viitteet